Papersnake/gushiwen huggingface dataset:
杂谣五首
谭敬昭（清代）

一年种桃核，二年生桃根。三年开桃花，五年结桃实。十年摧为开，白云黄土三千春，肠断人间无限人。

东风吹南陌，花散作隋堤堤上沙，垂杨垂柳咽昏鸦。西楼高高挂团月，美人对镜头如雪。

水清莲叶瘦，水浊莲叶肥，水急莲叶稀。贫儿三日长苦饥，五陵年少金缕衣。

蜀道难，难于上青天。崎岖屈折百万千，人间行路险阻亦复然。

城上蒿，八月九月风萧骚。空谷兰，凝阴岁晏恒苦寒。人生自非青松枝，那能长作三五二八年时。
酬吴峦秀才惜别二绝句·其二
崔致远（唐代）

残日塞鸿高的的，暮烟汀树远依依。
此时回首情何限，天际孤帆窣浪飞。
松陵晚泊
武衍（宋代）

漭漭风涛外，天随底处寻。
碧云千嶂暝，红树九秋深。
故国荒城梦，空江倦客心。
行藏那复计，篷月闯孤斟。
送从翁从东川弘农尚书幕
李商隐（唐代）

大镇初更帅，嘉宾素见邀。使车无远近，归路更烟霄。

稳放骅骝步，高安翡翠巢。御风知有在，去国肯无聊。

早忝诸孙末，俱从小隐招。心悬紫云阁，梦断赤城标。

素女悲清瑟，秦娥弄玉箫。山连玄圃近，水接绛河遥。

岂意闻周铎，翻然慕舜韶。皆辞乔木去，远逐断蓬飘。

薄俗谁其激，斯民已甚恌.鸾皇期一举，燕雀不相饶。

敢共颓波远，因之内火烧。是非过别梦，时节惨惊飙。

未至谁能赋，中干欲病痟.屡曾纡锦绣，勉欲报琼瑶。

我恐霜侵鬓，君先绶挂腰。甘心与陈阮，挥手谢松乔。

锦里差邻接，云台闭寂寥。一川虚月魄，万崦自芝苗。

瘴雨泷间急，离魂峡外销。非关无烛夜，其奈落花朝。

几处逢鸣佩，何筵不翠翘。蛮童骑象舞，江市卖鲛绡。

南诏知非敌，西山亦屡骄。勿贪佳丽地，不为圣明朝。

少减东城饮，时看北斗杓。莫因乖别久，遂逐岁寒凋。

盛幕开高宴，将军问故僚。为言公玉季，早日弃渔樵。
大涤洞天留题
张逊（宋代）

浮云飞动浑非真，饱看山水浴精神。
行空未驾青田鹤，持杯欲饷采薇人。
醉中往往红生面，是是非非都不见。
只言学诗与学仙，此道如今绝如线。
望龙蟠矶
宋荦（清代）

孤屿排空起，波涛万顷连。蛟龙留窟宅，殿阁自江天。

法鼓闻山县，神鸦送客船。沙头间极目，斜日起苍烟。
仲夏归汉南园寄京邑旧游①
孟浩然（唐代）

尝读高士传，最嘉陶徵君。②
日耽田园趣，自谓羲皇人。③
余复何为者，栖栖徒问津。
中年废丘壑，上国旅风尘。④
忠欲事明主，孝思侍老亲。
归来当炎夏，耕稼不及春。⑤
扇枕北窗下，采芝南涧滨。
因声谢同列，吾慕颍阳真。⑥
冬夜读吴门沈润生二白词 其一
王以敏（清代）

空山谁按九歌声，一种斜阳万古情。绿发搔残红袖冷，江南肠断沈初明。
寄远
李频（唐代）

槐欲成阴分袂时，君期十日复金扉。槐今落叶已将尽，

君向远乡犹未归。化石早曾闻节妇，沉湘何必独灵妃。

须知此意同生死，不学他人空寄衣。
经吴宫
贯休（唐代）

夫差昏暗霸图倾，千古凄凉地不灵。妖艳恩馀宫露浊，

忠臣心苦海山青。萧条陵陇侵寒水，仿佛楼台出杳冥。

此是前车况非远，六朝何更不惺惺。
茂松清泉图为潘东崖赋
陈琛（明代）

逍遥谷里自容身，此老当年亦识真。白眼那堪常对客，青山终是不生尘。

微风入树琴清耳，积石明泉玉可人。都付东崖长作主，多应借我往来频。
嘉潘总戎征南回
郑元祐（元代）

万里乘轺出帝城，涉波南海斩奔鲸。回辕不困壶中隐，乘棹来寻谷口耕。

尚可班荆谈智略，何嫌拾芥取功名？更吹箫管扬州去，莫遣春愁白发生。
宫词
薛逢（唐代）

十二楼中尽晓妆，望仙楼上望君王。
锁衔金兽连环冷，水滴铜龙昼漏长。
云髻罢梳还对镜，罗衣欲换更添香。
遥窥正殿帘开处，袍袴宫人扫御床。
回朝
钭元珍（宋代）

宴罢琼林酒一杯，忙忙骢马出蓬莱。黎民喜遇三春雨，猾吏愁逢二月雷。

带得一天新雨露，扫开宇内旧尘埃。文昌阁上人千万，争看神明夺锦回。
题玄同先生草堂三首
罗隐（唐代）

杳杳诸天路，苍苍大涤山。景舆留不得，毛节去应闲。

相府旧知己，教门新启关。太平匡济术，流落在人间。

先生诀行日，曾奉数行书。意密寻难会，情深恨有馀。

石桥春暖后，句漏药成初。珍重云兼鹤，从来不定居。

常时忆讨论，历历事犹存。酒向馀杭尽，云从大涤昏。

往来无道侣，归去有台恩。自此玄言绝，长应闭洞门。
庄器之贤能良居镜湖上作吾亦爱吾庐六诗见
张镃（宋代）

吾亦爱吾庐，地僻犹深山。
山亦前后有，远望碧玉环。
繄昔近市居，局促几泥蟠。
买园辟荒榛，运量百亩宽。
勤劳艺且筑，就绪五载间，
葛巾雅相宜，何心傲蝉冠。
流光隙中驶，霜鬓映苍颜。
恬愉无竞外，幸免历世患。
帝人笑野拙，枉是家长安。
开门面陂泽，岸岸蒲蓼湾。
此身夫何疑，郊岛乃瘦寒。
己亥房山除夕营中作 其六
李昌祺（明代）

警柝严巡逻，寒更独坐听。凄其孤影瘦，邪许万声停。

败壁风穿苇，空庖凌在瓶。茫茫天壤内，么么一螟蛉。
八十吟十绝
刘克庄（宋代）

诚翁仅有四千首，惟放翁几满万篇。
老子胸中有残锦，问天乞与放翁年。
雨中花慢 其一
张孝祥（宋代）

海云四敛，太清楼、极目一天秋色。明月飞来云雾尽，城郭山川历历。

良夜悠悠，西风袅袅，银汉冰轮侧。云霓三弄，广寒宫殿长笛。

偏照紫府瑶台，香笼玉座，翠霭迷南北。天上人间凝望处，应有乘风归客。

露滴金盘，凉生玉宇，满地新霜白。壶中清赏，画檐高挂虚碧。
古意应萧信武教诗
王枢（唐代）

朝取饥蚕食，夜缝千里衣。复闻南陌上，日暮采莲归。

青苔覆寒井，红药间青薇。人生乐自极，良时徒见违。

何由及新燕，双双还共飞。
象城秋望
任彪（明代）

惊风撼树寒飕飕，凝云压城颓不流。凤凰已去梧桐老，孤台屹立空清秋。

清秋光景望不极，水共长天同一色。霜华著岸芙蓉红，芦叶凌波雁沙白。

翠微深处烟迷迷，浮屠百尺与云齐。紫霞仙人逝不返，空馀草木寒鸦栖。

倚楼停立吟未了，南桥日落行人少。千门万户砧杵閒，笳声连城山月小。
岁除思归
周弼（宋代）

山栖书到多日，野渡舟横几回。
想见溪边亭上，故人待我衔杯。
九江初识水仙二首 其一
周紫芝（宋代）

七十诗翁鬓已华，平生未识水仙花。如今始信黄香错，刚道山矾是一家。
答献上人卷
齐己（唐代）

衲衣禅客袖篇章，江上相寻共感伤。秦甸乱来栖白没，

杼山空后皎然亡。清留岛月秋凝露，苦寄巴猿夜叫霜。

珍重南宗好才子，灰心冥目外无妨。
七月十日大雨晓霁，登碧落堂
杨万里（宋代）

青天送归云，整如劳还师。
颜行有喜色，厮役争奔随。
晨曦映疏雨，宝灯贯银丝。
落面何曾湿，洒空不胜微。
老夫锐登山，半岭惊欲归。
仰视得奇观，徙倚为久之。
谁言李成巧，此画天下稀。
却登碧落堂，四面天风吹。
葛制忍秋寒，前夕酷暑时。
归自罗浮过铁城诸子述洞天之胜
成鹫（清代）

年来莫讶到城稀，才别罗浮昨日归。渡海呈山云出袖，当人说瀑冷侵衣。

礼随筋力容疏放，心似颠毛渐细微。良晤未知频得否，秋风孤鹤又南飞。
甘棠梨
王安石（宋代）

甘棠诗所歌，自足夸众果。
爱其凌秋霜，万玉悬磊砢。
园夫盛采摘，市贾争包裹。
车输动盈箱，舟载辄连柁。
朝分不知数，暮在知几颗。
但使甘有余，何伤小而椭。
主人捐千金，飣餖留四坐。
柑椑与橙栗，在口亦云可。
都城纷华地，内热易生火。
问客尚此时，蠲烦孰如我。
怀寄河中表兄李徵君
魏野（宋代）

蒲津棠树两閒人，我愧虚名帝亦闻。
三世往还为近戚，一时递亦唤徵君。
虽同闭户辞丹诏，尚阻连床卧白云。
苦恨中条镇相隔，老来离思转纷纷。
九日王秀才携酒至
张实居（明代）

缤纷篱下菊，几枝带霜妍。物苟有至性，造化亦无权。

故人携酒过，斟酌坐花前。狂歌无宫商，破琴不必弦。

粗语桑麻事，稍稍及诗篇。爱兹重九名，不觉已陶然。
题融州城楼
陈藻（宋代）

除却谯楼环廨舍，萧条市井客怀悲。
高高下下山无数，浅浅深深江有时。
大布红裙猺女著，半规白扇野人持。
城中昨夜亡羊豕，闻得谁家虎入篱。
寿州十咏·春晖亭
宋祁（宋代）

涉园憇何处，道左荫华榱。
幽寻乏朋往，胜晤徒自知。
文禽弄不歇，惠风至无期。
含情重徙倚，物色到霞霏。
朴乡钓隐图
王十朋（宋代）

君不见少陵先生诗有说，淳朴之处山川别。广文示我朴乡图，山水高长景奇绝。

严坂疑为子陵隐，昆溪想自昆崙决。渔人欸乃山水间，抱璞含淳钓清洁。

九仙高举留遗躅，三径名家出人杰。早将朴直取巍科，行展朴忠立奇节。

鸣琴百里邑，既以朴化民。横经泮水宫，又以朴诲人。

他年致君尧舜上，坐使风俗俱还淳。功成名遂却归去，渔钓重寻旧隐沦。

广文笑我言，公朴甚我朴。闻公家左原，四面拥山岳。

回隐如愚溪，窈深若盘谷。人皆朴其貌，公又朴其学。

君子以为古，先进于礼乐。公乡真朴乡，胡为不自觉。

愿公著隐服，归寻旧盘旋。酌酒梅溪上，把钓莼湖边。

更画左原山水图，与此朴乡图并传。天下大朴散已久，二乡犹在羲皇前。
八六子·扫芳林
王沂孙（宋代）

扫芳林。几番风雨，匆匆老尽春禽。渐薄润侵衣不断，嫩凉随扇初生。晚窗自吟。
沈沈。幽径芳寻。晻霭苔香帘净，萧疏竹影庭深。谩淡却蛾眉，晨妆慵扫，宝钗虫散，绣屏鸾破，当时暗水和云泛酒，空山留月听琴。料如今。门前数重翠阴。
化成岩
陆经（宋代）

交臂寻幽岁已残，瘦藤枯石重跻攀。
忽逢晴洞龙开室，冷瞰寒跻玉绕山。
猿鸟窥人知旧识，藤萝引迳入无间。
游车自向红尘去，日暮老僧催闭关。
喜湖南诸路大捷和学士李容斋前辈韵二首 其一
王顼龄（清代）

降旗千片廪君船，妖妇春澄梦泽天。百粤风烟通马援，八公草泽走苻坚。

帝心自切平吴后，庙算真成下濑先。从此蛮方歌大定，竹筇蒟酱贡年年。
淮村八景 其七 搭岭连云
赵完璧（明代）

碧岭何崔巍，行云日萦回。相看不相厌，怡尔重徘徊。

衣裳炫烂资尔补，蛟龙早晚凭尔雨。秋风吹动桂花香，跨腾直抵清虚府。
北亭与吏民别诗
谢灵运（南北朝）

刀笔愧张杜，弃繻惭终军。贵史寄子长，爱赋托子云。

昔值休明寄，以此预人群。常呼城旁道，更歌忧逸民。

犹抱见素朴，兼勉拥来勤。定自征伐檀，亦已验惟尘。

晚末牵馀荣，憩泊瓯海滨。时易速还周，德乏勤济振。

眷言徒矜伤，靡术谢经纶。矧乃卧沈疴，针石苦微身。

行久怀邱窟，景昃感秋旻。旻秋有归棹，昃景无淹津。

前期眇已往，后会邈无因。贫者缺所赠，风寒护尔身。
渔翁
陆游（宋代）

文叔君房两故人，可怜俱作白头新。
桐江归伴邻翁醉，一笑相看意却真。
倚家弟调送张元春游岭南四绝 其一
王世贞（明代）

朔风吹雨欲成花，病起青衫便离家。此去不愁腰带减，古来勾漏有丹砂。
三凤吟赠伦白山司成送母太夫人还乡
湛若水（明代）

穗城有三凤，五色具文章。上止三珠树，百鸟惊回翔。

仲氏鸣壁水，将母还离方。离方朱鸟地，昼锦同辉光。

何时复来仪？圣人坐明堂。
禅人发心干钟乞颂
释正觉（宋代）

木落空山霜，夜楼时一撞。
随风度林岭，唤月到萝窗。
响应虚传谷，声飞不碍江。
梦回天意晓，蝴蝶失双双。
偈颂一百四十二首 其三十三
释广闻（宋代）

一法若有，山河大地平沈。万法若无，森罗万像显焕。

旧岁今宵若，若若实不若。新年明日来，来来实不来。

一法万法，新年旧年。大地全收，千差一举。绝若来，没回互。

回时更相涉，不尔依位住。
述怀三十韵，送九弟任畦还里门
孙元衡（清代）

三年守海东，中土断音信。送子归故山，言也何能讱。

当其入门时，亲知来问讯。子为我具陈，履危非处顺。

遇事尽邅回，逢人寡豪俊。秋冬风则盲，春夏地屡震。

涤涤俯山川，嗷嗷叹饥馑。仳离新寡妻，踯躅老田畯。

告籴缓流亡，省刑佐蠲赈。蔀屋甫安堵，戎行启潜衅。

偶语沸平沙，兵声骚巨镇。杂乱犬羊群，奔腾鱼鸟阵。

稍已搴赤旗，幸未露白刃。事以臧获败，情由将帅吝。

桑林感成汤，干羽庆虞舜。甲冑逾丁年，霜根入愁鬓。

波浪阻层洋，荆榛莽千仞。游鱼因鳞鬣，飞骑失神骏。

问涂身在悬，内顾疾如疢。乡国如已无，慈闱安得觐。

梦沈先垄云，魂痛诸兄榇。异域颓朽株，饥颜萎夕蕣。

老奴迫壮役，一子生百慎。毫釐身自轻，升斗禄徒徇。

素不染而污，坚恒磨以磷。泾气郁为蒸，炎威毒不烬。

衣衾蛊鼠侵，膏血蚊蚁趁。深嗟白驹隙，久厄黄杨闰。

愿子默识之，艰虞此其仅。长梢维劲风，大海势方振。

壶乾一挥手，猎猎风帆迅。
梦中吟
邵雍（宋代）

梦中说梦犹能忆，梦觉梦中还又隔。
今日恩光空喜欢，当年意爱难寻{上不下见}。
水成流处岂无声，花到谢时安有色。
过此相逢陌路人，都如元来曾相识。
京请郡得豳取道渭上观为命□诗刻次韵奉呈□□奉议公 其二
宋京（宋代）

乞守初来到渭滨，玻瓈亲为拂诗尘。□江集里新添得，留取钟评付后人。
避地
晁说之（宋代）

久欲为僧避世喧，况当寰海正飞翻。
五台自有天台院，处处流通玄妙门。
过六合水亭怀裴博士
孙觉（宋代）

昔同裴博士，酌酒俯庭柯。晚岫潭潭碧，风池瑟瑟波。

苍崖遗老没，白首故人过。转眄成陈迹，劳生可奈何。
次韵子由召伯埭见别三首
秦观（宋代）

青荧灯火照深更，逐客舟航冷似冰。
到处故应山作主，随方还有月为朋。
端平二年端午帖子词·皇帝阁
洪咨夔（宋代）

缉熙虚敞薰飔细，清燕深明昼晷长。
大学中庸繙咏久，金猊几度手添香。
赋洞庭
可朋（唐代）

周极八百里，凝眸望则劳。水涵天影阔，山拔地形高。

贾客停非久，渔翁转几遭。飒然风起处，又是鼓波涛。
摸鱼儿·枕寒流
梁栋（宋代）

枕寒流、碧萦衣带，高台平与云倚。燕来莺去谁为主，磨灭谪仙吟墨。愁思里。待说与山灵，还又羞拈起。箫韶已矣。甚竹实风摧，桐阴雨瘦，景物变新丽。

江山在，认得刘郎何寄。年来声誉休废。英雄不博胭脂井，谁念故人衰悴。时有几。便凤去台空，莫厌频游此。兴亡过耳。任北雪迷空，东风换绿，都付梦和醉。
偶然作二首
吕温（唐代）

栖栖复汲汲，忽觉年四十。今朝满衣泪，不是伤春泣。

中夜兀然坐，无言空涕洟。丈夫志气事，儿女安得知。
读吴汉槎秋笳集有作 其一
屈大均（明代）

吴江词赋客，谪戍自丁年。泪渍松花月，愁深粟末烟。

东随射鱼部，北尽落雕天。弟子多蒙古，人称教习贤。
归隐
陈抟（宋代）

十年踪迹走红尘，回首青山入梦频。
紫绶纵荣争及睡，朱门虽富不如贫。
愁闻剑戟扶危主，闷听笙歌聒醉人。
携取琴书归旧隐，野花啼鸟一般春。
立春前一夕
杨万里（宋代）

腊尽春还好，朝暄暮复寒。
雨晴终日异，衣著一冬难。
生菜知无分，残梅不用看。
本凭书遣睡，转更睡相干。
第五十二首山菩提颂
释义青（宋代）

问路穷途拟进程，绿杨莺语送行人。

牌标五里向君说，莫道当年不指陈。
和昌言官舍十题·石兰
司马光（宋代）

楚人歌紫兰，华禁无传久。
循名意兹是，谁得明真否。
天怜菊性孤，秀发秋风后。
固令芳物生，聊作黄花友。
题一干三萼芍药画
李昌祺（明代）

菡萏秀夏暑，芙蓉傲秋霜。炎凉各异趣，习见皆寻常。

东风别有花富贵，孤干高擎三萼缀。窈窕含娇却是娇，依稀似醉元非醉。

嫣然开向绣阁前，中纯雅淡傍清妍。阴晴月露总足爱，欹侧偏正皆足怜。

鹊巢小星本诚敬，天遣灵苗示嘉应。岂特祥钟草木蕃，行看庆衍螽斯盛。

妙哉妙笔妙通神，貌出芳容巧夺真。颜色长鲜态长好，珍图宝算共千春。
和王龟龄待制贡院落成二首
吴芾（宋代）

主盟湖学属何人，赖有公来为作新。
士俗似闻衰也久，文场今见美哉轮。
挈还旧观人争睹，赋就新诗笔有神。
苕霅儒风从此振，文翁端恐是前身。
杂题十首
刘克庄（宋代）

人事多翻覆，由来不可量。
安知议郎女，远嫁左贤王。
秋夜辞
冯彬（明代）

空屏影浸黄昏月，深院生凉梳洗歇。移阶看月不胜情，何处鸾笙声欲裂。

行人路隔关山远，八月鱼书尤未转。湘罗浥露透肌寒，朱户无人时独掩。
晚晴
陆游（宋代）

雨如尘点送新凉，云作鱼鳞衬夕阳。
蓬户清闲贫亦好，笋舆安稳病何伤？
次韵经略吴及石门洞
杜于能（宋代）

桂风泛泛桂江流，南师旌牙喜访求。
诗刻苍崖留篆在，云生纤径称栏幽。
而今入幕宾僚盛，又况褰帷政事修。
更对酒樽堪醉傲，几多泉石助吟游。
谢人惠药
齐己（唐代）

五金元造化，九炼更精新。敢谓长生客，将遗必死人。

久餐应换骨，一服已通神。终逐淮王去，永抛浮世尘。
九月八日喜禹峰至
张文光（清代）

苏门别后几经霜，异地音书各渺茫。握手十年才一夕，惊心明日又重阳。

江湖月冷鱼龙卧，边塞风高雁鹜翔。欲问元龙天下计，漫言中散旧时狂。
秋霁观野物
宋庠（宋代）

雨毕天高卷断虹，郊原无物不秋丰，
禾麻自称霜前熟，梨棗偏依日处红。
烟外短帘閒映柳，水边轻翼暗随风。
田庐我亦牵魂梦，归去嵩阳一老瓮。
苏世美夫人挽辞
释道潜（宋代）

夫子刚中早数奇，闺门高节耸当时。渊明晚欲归三径，德曜能从赋五噫。

不见莱衣华发事，空惊薤露昔人悲。故知造物酬阴施，玉立诸郎富白眉。
用叶司理韵简赵尉
方岳（宋代）

灞桥曾系雪中鞍，本自无愁可得宽。
山雨吹灯留客醉，官梅隔得挟诗寒。
月明乌鹊占佳晤，莼老钙鱼梦故关。
住近短墙通草径。却须时一过方干。
西州为鞠氏游氏语
佚名（魏晋）

鞠与游。牛羊不数头。南开朱门。北望青楼。
恭题理斋年伯爱吟草 其二
戴璐（清代）

益州早见梦三刀，转粟青天绩最高。家世开平期不负，果然碧血洒征袍。
竹山
邵勉（宋代）

房陵郡僻皆山川，竹山更在房西偏。
道由房城绝险阻，高崖峻岭相绵延。
西屏参寥山房
杨杰（宋代）

我爱参寥一味闲，岩房占得画屏间。斫开东庑数枝竹，放入西屏千里山。

石底酌泉清彻骨，门前逢客强为颜。白云幽鸟应相信，出本无心倦即还。
秋怨
罗邺（唐代）

梦断南窗啼晓乌，新霜昨夜下庭梧。

不知帘外如珪月，还照边城到晓无。
再用韵谢德久见和
许及之（宋代）

人为物灵钧受命，物本于人无诟病。圣远庖厨存此心，诗咏虫诟明物性。

沙噀入咏诚蠢蠢，因之演雅聊援引。此辈已分泥涂辱，吾侪忍加汤火窘。

乌郎自乌墨诟墨，如虱处发不知黑。锁管寄车墨者流，书契岂皆能作贼。

牡蛎分房巧芘身，雉蛤移种陈接新。𧎼君孕玉自撑拄，蠙氏采月为精神。

西施有舌话前闻，老婆之牙岂同群。螯属黄中膏具美，螺族青出味作辛。

蚬蛏蚶蛤壳为囿，相濡以沫期耐久。自为锅釜使受烹，宁落提携死于酒。

子产校人从肆瞒，流水长者功难论。寄声海上钓鳌客，鳌动恐伤大地根。

满船月明何所得，意不在诟钩自直。潮来忽见驾山来，个解吞舟人不识。

有客闻之为骇然，人诟更擅将谁怜。
汉诏郡县行乡饮酒礼颂诗
洪遵（宋代）

先圣严严，拜跪荐祭。
冠缨莘莘，鳞差栉比。
秋夜闻蛩
德月（清代）

蛩音唧唧最关情，无限秋光映画屏。银烛高烧更漏永，不堪听处总成吟。
过湖上僧庵
陆游（宋代）

西庵每过未尝开，邂逅清言始此回。
陶令巾车寻壑去，巳公茅屋赋诗来。
奇香炷罢云生岫，瑞茗分成乳泛杯。
便恐从今往还熟，入门猿鸟不惊猜。
黄叔万知县以鲁名斋求诗将赴公安并以为饯
许及之（宋代）

堂堂张也竟难为，一唯工夫鲁得之。得兔故应忘百虑，亡羊正尔失多歧。

千林摇落青还在，孤月当空影自随。昔日校官今作县，鲁斋行处即吾师。
玉河泛舟遂至玉泉山静明园得诗四首 其一
弘历（清代）

连日金风占断晴，悦心聊可泛昆明。石桥那畔玉河接，秋色玉峰早相迎。
秋夜读书每以二鼓尽为节
陆游（宋代）

腐儒碌碌叹无奇，独喜遗编不我欺。
白发无情侵老境，青灯有味似儿时。
高梧策策传寒意，叠鼓冬冬迫睡期。
秋夜渐长饥作祟，一杯山药进琼糜。
寄黄明甫佥宪 其二
郑善夫（明代）

槟榔不过南诏驿，五岭冰霜今已多。岁晏诗篇尚记不，吴门海风生白波。
题清习阁
闻人符（宋代）

清晓捲书坐，开帘揖远峰。腻云留宿润，膏雨沐春容。

世味生来薄，诗愁晚更浓。溪山看未足，还听暮楼钟。
春暖郡圃散策三首
杨万里（宋代）

已觉朝来退裌，衣日光风力软如痴。倩谁留许春寒著，更放梅花住少时。
奉和九月九日圣制登慈恩寺浮图应制
刘宪（唐代）

飞塔云霄半，清晨羽旆游。登临凭季月，寥廓见中州。

御酒新寒退，天文瑞景留。辟邪将献寿，兹日奉千秋。
积雨初霁乘兴邀王和叟赵久成二监郡游南山饮
赵公硕（宋代）

云间飞阁倚峥嵘，烟外寒江坠镜清。
绝巘高头惟古木，断崖直下只孤城。
二年谩结巴南恨，万里空县楚客情。
鼓吹不须催我去，夕阳犹傍远山明。
答和叔春日舟行
苏舜钦（宋代）

幽人漂泊兴无穷，弄水寻花处处同。春入水光成嫩碧，日匀花色变鲜红。

静中物象知谁见，闲极情怀觉道充。寄语悠悠莫疑我，五湖今作狎鸥翁。
会真吟
方回（元代）

俗缘罥区中，幽意傒方外。
兹坡一褰裳，万事忽蝉蜕。
心与江流远，眼逐天宇大。
小轩纳空明，坐觉众真会。
独树表高原，遥峰淡微霭。
倦喜床座稳，渴赏茗味最。
道人有神丹，一撮似可丐。
愧我屋宅老，朽壁讵堪绘。
思归僮仆嗔，忍饥儿女慨。
云卧殊未可，当且还钓濑。
邻翁王道人送武夷图
徐瑞（宋代）

客从建安归，遗我武夷图。开图挂素壁，风烟生座隅。

奇峰三十六，拔起凌天衢。一水从中来，九折何萦纡。

想见岩壑间，缥缈藏仙都。荒哉武与夷，辽辽不可呼。

尚闻云谷仙，旧迹未深芜。棹歌留绝唱，遗书镇精庐。

高操谁能攀，幽致或可摹。三年规一游，神往形尤拘。

便须理行缠，勿遣岁月徂。山灵有夙契，清风为前驱。
移陈州牡丹偶得千叶二本喜作
苏辙（宋代）

小圃初开清潩岸，名花近取宛丘城。
争言千叶根难认，忽发双葩眼自明。
谪堕神仙终不俗，飞来鸾凤有余清。
细锄瓦砾除荆棘，未可令齐众草生。
嘉定间赠丁寺丞使虏
陈宓（宋代）

故宫龙德尚如新，忍使衣冠拜虏尘。
九世旧仇犹有憾，百年中国岂无人。
金缯第一休教遣，伯侄从今莫强亲。
天与此时那可共，堂堂虏使正精神。
晓泛太湖望洞庭两山
朱逢泰（清代）

山水吾夙契，况当春晓时。帆移万顷中，放浪吟新诗。

一钩残月堕，天半凉风吹。渺渺渔歌起，隐隐沙鸥飞。

参差两洞庭，云水相依微。遥看岚岫淡，一抹如修眉。

欲登意未遂，拄笏成遐思。俄焉山色朗，晴霞开朝晖。

鸡声闻远浦，扣舷任所之。
池州和同官咏梅花
张道洽（宋代）

半枯顽铁石，特地数花生。
迥立风尘表，长含水月清。
屋头寒岭瘦，门外小溪横。
万里今为客，相看如弟兄。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其十三
韩驹（宋代）

吾祖屯田公，遗书悉安在。为我谢诸兄，蠹鱼时一晒。
颂古六十二首 其二十二
释清远（宋代）

禅床惊震被搽糊，惹得儿孙不丈夫。拄杖劈头连打出，也教知道赤须胡。
夜抵德清县偶题
仲并（宋代）

溪山夺目壮哉县，风露侵肌老矣身。
断岸横舟偏得月，小桥曳杖不逢人。
辞姊妹
刘苑华（明代）

同作花根叶，复作叶前花。
花中七姊妹，并蒂复连丫。
盈盈二八月，引蔓如蓬麻。
春风时见面，秋月明朱华。
一旦离长蔓，袅袅天之涯。
北柯恋南条，风飘素云遮。
柔茎与绿叶，望望长风沙。
张仁溥寄游沧浪诗用韵一首非为沧浪作也
吴泳（宋代）

卉木萋萋二月寒，杏垂红雨涕浪浪。
无司花女太幽绝，有索酒浪多醉狂。
弄影莫陪张子野，断肠空忆贺横塘。
春来亦欲寻诗社，却怕诗工与道妨。
霜寒不能出户偶书
陆游（宋代）

垂老仍多病，浓霜得快晴。
犹能挼菊醉，但负探梅行。
篝火烘裘暖，油窗泼眼明。
小儿殊可喜，和我读书声。
游灵光寺
李尚理（明代）

为寻野趣叩禅扉，路入桥南近翠微。地静惟铺青草色，山高岂碍白云飞。

昙花贝叶来僧榻，萝月松风满客衣。似此幽光真个好，何妨临水坐苔矶。
偈一百二十首 其五十五
释怀深（宋代）

动弦别曲，叶落知秋。隔墙见角，便知是牛。伶俐衲僧，才眨眼商量，已落第三筹。

休休，不如无事挂心头。
次韵魏知元 其二
陈造（宋代）

青楼琴客信超俗，俗外客子幸临辱。定知略眼岁寒枝，肯负平生白头曲。

雌凰雄凤副所求，和鸣之乐方未休。暗香疏影春借力，更看青子骈枝头。
致政仲损工部哀词 其二
文彦博（宋代）

金兰取友务端良，仲损于余极久长。蚤岁倾怀论管鲍，晚年脩好结潘阳。

人琴忽起芝焚叹，箫鼓俄随薤挽伤。不到寝门亲一恸，临风老泪独浪浪。
金刚随机无尽颂·离相寂灭分第十四
释印肃（宋代）

心空行亦纯，转不退机轮。
乡关无异路，花发洞中春。
逢章户掾赴澧州
苏辙（宋代）

江船不厌窄，船窄始宜行。
风裹长先过，滩头一倍轻。
迎亲无恶处，禄养胜躬耕。
澧上春兰早，犹堪吊屈生。
题祝生画呈裴丈二首 其二
朱熹（宋代）

斗酒淋漓后，颠狂不作难。千峰俄纸上，万景忽豪端。

石瘦冈峦古，林深烟雨寒。苍茫无限意，俗眼若为看。
虚谷志归后赋十首
方回（元代）

万事何时足，不如归故乡。
真能主东道，未爱博西凉。
雪后春台暖，梅边夜枕香。
孰堪思旷友，共隐剡溪傍。
三月五日燕沈紫峡池亭
朱朴（明代）

何处寻游花正开，紫微岩下小池台。青山不负新年约，白发重添旧雨来。

三月暮寒催熟食，两峰春兴引深杯。临流却忆兰亭事，便欲劖诗埽石苔。
闺怨
周在（明代）

江南二月试罗衣，
春尽燕山雪尚飞。
应是子规啼不到，
故乡虽好不思归。
四月间读杜牧之荷叶诗一时回首背西风之句尝
郑刚中（宋代）

冰霜枯冻度穷冬，昨夜阳和始用工。
多少柳条知此意，一时开眼望东风。
大司成颜几圣率同舍招游裴园·其七
杨万里（宋代）

城中担上买莲房，未抵西湖泛野航。
旋折荷花剥莲子，露为风味月为香。
嘲无咎夜起灯听慎思诵诗
张耒（宋代）

翠屏香暖秋眠稳，霜冷宝奁金错刀。
谁信苦吟无睡客，挑灯起听楚人骚。
秋日得书
谢五娘（明代）

征夫天外怨离居，近接青江锦鲤书。明月似环人去后，碧天如水雁来初。

梧桐叶落频惊梦，菱镜尘封久罢梳。愿作飞尘随远道，乘风犹得上君车。
次韵无极以道寄金山寺佛监五绝五
晁补之（宋代）

鼓角声中特地传，只今鼻孔已撩天。
不应常作裴休诺，揜口何妨也默然。
重游长真寺
戴叔伦（唐代）

同到长真寺，青山四面同。鸟啼花竹暗，人散户庭空。

蒲涧千年雨，松门午夜风。旧游悲往日，回首各西东。
秋日
章甫（宋代）

奔走伤形役，艰难感物华。
澹烟笼远树，小雨湿寒沙。
唤客尊无酒，撩人菊有华。
弟兄书不至，过尽雁行斜。
矮知府挽诗
韩淲（宋代）

先正声猷在，诸贤竞挽推。
蚤年知振厉，中道惜裴回。
论建何老识，文词岂小才。
近来耆旧尽，徒与士生哀。
古行路难效骆宾王
岑万（明代）

君不见汉家漠北多王庭，胡儿百万窥边城。烽火终宵烟焰起，羽书结辙缤纷行。

龙韬太社传纶綍，虎将中军严鼓钲。挥戈止日长城窟，带甲连云细柳营。

星斗迢迢回北极，风雨凄凄暗南国。青鸢旗映紫貂裘，白马辔拥黄金勒。

雷轰电掣驱前骑，鹏运鹰扬开右翼。燕然山上杀声连，雁门塞下汉威宣。

军令五申浮玉斝，皇恩三锡照金莲。暑往寒来惊六琯，歌台舞榭音书断。

三春梅柳别情多，千里相思衣带缓。行路难，吹剑高歌栖贺兰。

愿将功列麒麟阁，一任衾横翡翠寒。
木犀 其六
陈献章（明代）

白头无酒不成狂，典尽春衫醉一场。只许木犀知此意，晚风更为尽情香。
和日本僧省佐咏其国中源氏园白樱花
祝允明（明代）

剪云雕雪下瑶空，缀向苍柯翠叶中。晋代桃源何足问，蓬山异卉是仙风。
临江仙·点滴芭蕉心欲碎
纳兰性德（清代）

点滴芭蕉心欲碎，声声催忆当初。欲眠还展旧时书。鸳鸯小字，犹记手生疏。
倦眼乍低缃帙乱，重看一半模糊。幽窗冷雨一灯孤。料应情尽，还道有情无？
水龙吟·老来曾识渊明
辛弃疾（宋代）

老来曾识渊明，梦中一见参差是。觉来幽恨，停觞不御，欲歌还止。白发西风，折腰五斗，不应堪此。问北窗高卧，东篱自醉，应别有，归来意。
须信此翁未死，到如今凛然生气。吾侪心事，古今长在，高山流水。富贵他年，直饶未免，也应无味。甚东山何事，当时也道，为苍生起。
穷鬼
吕南公（宋代）

穷鬼断去志，送之岂无文。譬如衢路埃，屡归已复新。

随我三十衢，间关不辞勤。诱我上债台，为我拥愁根。

羁旅风雨夕，空庐冰雪晨。赞成蹇拙谋，谨守冷静门。

遇酒或略避，见钱辄生嗔。亦憎富贵儿，永矢不失身。

昨者试群士，阒亡忽连旬。谓其舍我行，忍不许我闻。

乃复跳篱棘，诪张幻司阍。吹沙众官眼，使视玉为珉。

诡计动有效，更谁评正真。归来只康然，知我耻奏论。

忆昔熙宁初，与子俱食贫。相语厌此鬼，多方愿崩分。

宗伯正愦惑，委其制风云。仓黄刖我足，置我寂寞滨。

子脱白布衣，鬼颜愁不欣。自子有官守，辞乡八青春。

坐想廪俸优，宁复鬼敢亲。今者枉书札，无财亦云云。

信哉此鬼多，不限吴楚闽。阴灵虽叵测，要自有婚姻。

族党各生子，子嫔又生孙。宗支绕天下，焉往不见存。

子行改京官，途辙异凡民。闺房渐珠翠，盘桉溢膻荤。

万一鬼不喜，乖离在逡巡。顾我惯与君，应来合朋群。

益五以为十，其徒日滋蕃。吾文虽极高，鬼去无沿因。
禁林讌会之什
潘慎修（宋代）

红药深严肃广筵，嘉招仍许厕群仙。
忽窥宸翰云龙动，乍揭天辞日月悬。
散作楷模争宝惜，永刊金石共流传。
况当枚马从容地，仍集班扬侍从贤。
敢窃休明为盛观，愿陈风咏播熏弦。
不辞胜引承欢醉，长洽升平亿万年。
挽庄惠皇太后词 其一
胡宿（宋代）

早护珠庭质，曾参玉几遗。宝琮荣册号，华榜盛宫仪。

天上霓轩去，人间黼帐移。圣情同舜慕，寒日惨云旗。
减字木兰花
晏几道（宋代）

长亭晚送。都似绿窗前日梦。小字还家。恰应红灯昨夜花。

良时易过。半镜流年春欲破。往事难忘。一枕高楼到夕阳。
示阿泰三首
陈造（宋代）

曾倚新晴望海天，天容海色湛相鲜。
奁中遥点群鸦影，万舶千艘忽过前。
夏日北榭赋诗弈棋欣然有作
陆游（宋代）

异事严州省见稀，幅巾阑角立多时。
青林白鸟自成画，急雨好多当有诗。
酷信医方逢酒怯，强驱吏牍坐衙迟。
悠然笑向山僧说，又得浮生一局棋。
送王十六判官
杜甫（唐代）

客下荆南尽，君今复入舟。买薪犹白帝，鸣橹少沙头。

衡霍生春早，潇湘共海浮。荒林庾信宅，为仗主人留。
写柏子庭卷
顾瑛（元代）

虚舟元不系，湖海至今称。悟得庭前柏，方为物外僧。

空空无我相，落落有谁应。肯向东山住，东山气倍增。
行住坐卧三十二颂
释印肃（宋代）

密迹弥纶不露尘，天龙八部喜还惊。
劫火洞然无变朽，此中人转普门经。
初寒无衾买纸被以纾急作四绝
赵蕃（宋代）

识字谁令胜烂奚，自应无褐更无衣。
宵安亦念明朝计，儿报屋檐生早晖。
鹧鸪天·日上午头度岁辰
魏了翁（宋代）

日上午头度岁辰。黄钟吹龠煦乾坤。弦歌堂上三称寿，风月亭前又见君。人似旧，景长新。明朝六桂侍双椿。蛮邦父老惊曾见，得似君家别有春。
惜春
王镃（宋代）

阑干曲曲柳阴阴，路积残红半指深。
却谢多情双燕子，飞来飞去说春心。
雨后闲步
丘葵（宋代）

洗天风雨过，炎暑漠然收。
偶尔掩门去，因之入寺游。
农畦瓜蔓长，僧圃贝花稠。
自笑生涯拙，空余一髻秋。
吴兴杂咏
朱晞颜（宋代）

吴兴山水窟，清远古今闻。水入孤城合，山来别县分。

寒川明野烧，晓碓湿溪云。试买乌程酒，微馨透客醺。
对菊
潘瑛（清代）

篱根独徙倚，爱此清秋光。月瘦见真色，风严无杂香。

客心劳永夜，蹀梦冷幽廊。摇落嗟应晚，寒花莫畏霜。
张汝成自东鲁至过访邸中二首 其一
李英（清代）

下马长安道，相逢慰所思。可怜鸡黍约，不负竹林期。

世态看今日，春光正此时。子云方寂寞，三径莫来迟。
晓枕示湛雨龚曰高 其一
陈献章（明代）

二千六百丈，脚底是飞云。悠悠四十年，欲往念徒勤。

多谢红藤子，扶吾还数君。铁桥问何如，见景胜于闻。
月坡亭李耆明见菊 其一
毛幵（宋代）

初阳散微和，晞露耿馀明。引花吸其精，助我养修龄。

人生凭化迁，日夜枯与荣。聊为寂寞游，放此真率情。
二十七日立春夜雪高下尽白闽中所谓大雪也
胡寅（宋代）

晓来儿女共諠哗，喜见东风飏水花。鹤羽赐衣方一袭，小巅冠水已三加。

高眠有客关蓬户，低唱无人拍翠牙。白帝出游应最乐，月旌蜺旆正豪夸。
句·人间无限伤
高骈（唐代）

人间无限伤心事，不得尊前折一枝。
满宫多少承恩者，似有容华妾也无。
满身珠翠将何用，唯与豪家拂象床。
何人种得西施花，千古春风开不尽。
僦馆河南
黎新之（明代）

一堤如画舫，四面水帘清。野树攒烟岛，寒涛撼古城。

渔归荒浦寂，鸥泛晚潮轻。爱此称吟意，兼之少送迎。
题山水横看
范成大（宋代）

霜入丹枫白苇林，横烟平远暮江深。
君看鴈落帆飞处，知我秋风故国心。
访疾
孟郊（唐代）

冷气入疮痛，夜来痛如何。疮从公怒生，岂以私恨多。

公怒亦非道，怒消乃天和。古有焕辉句，嵇康闲婆娑。

请君吟啸之，正气庶不讹。
宫词 其四十八
花蕊夫人徐氏（唐代）

御按横金殿幄红，扇开云表露天容。太常奏备三千曲，乐府新调十二钟。
孟冬观淮水
陈基（元代）

孟冬日日东风狂，长淮水与风争强。
层涛如山势欲立，怒潮逆上相颉颃。
大舟乱流流转急，人马蚁集骇欲僵。
篙师捩柁夸好手，迎风簸浪抑且扬。
小舟径渡矜勇捷，翩如一叶凌空翔。
须臾掀舞浪花里，回澜百折争低昂。
我闻夏后分四渎，百川受职皆循良。
迩来洪河恣陆梁，清浊混淆隳旧防。
昨者王师搤淮口，坐制鲸鲵如犬羊。
天吴罔象不敢动，河失故道谁之殃？汉武当年塞瓠子，劳
民兆乱纷抢攘。
中原父子化鱼鳖，至今千里无耕桑。
我欲诉帝敕河伯，使复故道安天常。
清者自清浊者浊，勿冒约束干明章。
不然帝怒速致讨，河伯戮死吁谁伤。
上林殿院次公 其三
徐积（宋代）

衰翁大半白髭须，活到明年六十馀。未死须为治河说，此生难就赈饥书。

西庵共坐诸僧榻，南郭亲逢大使车。记得偶同诗韵否，淮东使者亦嗟歔。
诗品二十四则·自然
司空图（唐代）

俯拾即是，不取诸邻。
俱道适往，著手成春。
如逢花开，如瞻岁新。
真予不夺，强得易贫。
幽人空山，过雨采蘋。
薄言情晤，悠悠天钧。
饯吕子敬赴漕台
朱晞颜（宋代）

北风吹海波，寒气已惨栗。岁功方告成，上计仓廪实。

大府督先期，列城群彦集。公来亲奉辞，王事有远役。

入登和钧堂，咨诹侍前席。力陈功利源，首先二三策。

民实吾同胞，苛痛体均一。商贾趋懋迁，负贩致其力。

上以奉王供，下以合民食。嗟余忝命吏，三载贰下邑。

适丁岁屡艰，课计虚所入。使车勤远人，问俗考肥瘠。

念兹灾疹馀，推额减其籍。寒者煦之温，饥者哺之粒。

向非大府严，云雨手转剧。公归被顾问，为我对以臆。

倘能出泥滓，穷困非所惜。相期在岁寒，梅边问消息。
如梦令 题慈鬘夫人梅花山茶画轴
许淑慧（清代）

昨夜江乡梦醒。纸帐一枝香冷。更有曼陀罗，低伴绮窗春影。

闲省。闲省。人日画堂烟景。
夏日泛秘湖
周弼（宋代）

朝来泛舟花满湖，亭午返棹风相呼。
已收波浪入菱芡，晚开云日媚菰蒲。
群飞鼓翼数沙雁，一去没头双野凫。
少留霁色定堪玩，可惜归程时已晡。
雨中有怀
胡仲弓（宋代）

一天风雨暗，楼外失青峦。
枕簟三更梦，襟怀六月寒。
酒船知独载，诗卷为谁删。
咫尺松湾路，思君欲见难。
掬水锡壶
陈宓（宋代）

白鑞鎔成滴水池，新荷初展溅珠玑。
一丝昼夜无时息，胜似甘霖六月飞。
月下白丁香
何吾驺（明代）

雨过疏林洗淡妆，碎笼明月簇幽香。清辉忍借王孙草，素影偏深越客裳。

蝴蝶梦回犹带粉，婵娟春尽未销霜。夜深不辨葳蕤锁，欲上瑶台扫雪光。
题白云环翠亭
葛闳（宋代）

六月好风吹玉林，地浮鳌海越山深。爱师终日无馀事，一点尘埃不受侵。
杨柳枝
薛师石（宋代）

独於高处接阳和，占得春风分外多。
须信繁华易催折，不如柔弱拂江河。
自安州改陆泛小艇趋保定即事五首 其三
王世贞（明代）

大泽昼多雾，北风天又阴。坐围山似发，看远树如簪。

倏忽渔樵计，艰危道路心。怪来听鼓枻，稍类越人吟。
观禽鸟哺雏有感赋诗三首示诸子侄
何梦桂（宋代）

父母人心物岂无，静观禽鸟见中孚。
自来择木心劳瘁，到得成巢口卒瘏。
囝翅渐长郎罢短，人间恩义尚如此，
几个林中反哺鸟。
曾氏八咏为子棨侍讲赋 其二 双汉流水
胡俨（明代）

一径绿阴清杳杳，双溪流水碧迢迢。如何画得溪中景，花映青山柳映桥。
朔风诗
曹植（两汉）

俯降千仞。
仰登天阻。
风飘蓬飞。
载离寒暑。
千仞易陟。
天阻可越。
昔我同袍。
今永乖别。
题严子陵钓台
章才邵（宋代）

短棹夷犹七里滩，人亡依旧水光寒。汉家名节君知否，尽在君家一钓竿。
楚天
王安石（宋代）

楚天如梦水悠悠，花底残红漫不收。
独绕去年挥泪处，还将牢落对沧洲。
右军祠堂
高祖之（宋代）

一麾东晋守，八体入神书。
墨水传遗迹，兰亭表旧居。
挂冠高兴逸，坦腹旧床虚。
峻岭崇山景，依然想似初。
赋得雁池送许右史游梁分奈字
李攀龙（明代）

汉家藩国称冠带，雁池多暇为高会。宾序同推枚叟尊，星潢共指梁王大。

赋成锦字映长流，酒酣飞羽传寒濑。藻翰常生授简中，潺湲不散鸣筝外。

清影朝含竹苑霜，悲声夜杂吹台籁。白首君恩岂稻粱，朱门旅迹非萧艾。

极知慕侣倦游人，秋来肺病谁能奈。
王右辖许送酒久而不到以诗戏之
王启（金朝）

燕酒名高四海传，兵厨许送已经年。青看竹叶应犹浅，红比榴花恐更鲜。

枕上未消司马渴，车前空堕汝阳涎。不如便约开东閤，一看长鲸吸百川。
班婕妤怨
阴铿（南北朝）

柏梁新宠盛。
长信昔恩倾。
谁谓诗书巧。
翻为歌舞轻。
花月分牕进。
迨草共阶生。
接泪衫前满。
单瞑梦里惊。
可惜逢秋扇。
何用合欢名。
次韵志宏见示寒翠亭之作
李纲（宋代）

虚亭枕山麓，万籁如笙箫。佳哉松竹林，飒然风露秋。

我题亭上松，过客为少留。所嗟结搆小，未称山光浮。

缅怀琅琊亭，醉翁昔曾游。今我聊复尔，一洗胸中愁。

数子真好事，佳句相与搜。会当同胜会，及此月如钩。
送陈观察请告暂归温陵
卢龙云（明代）

福星才傍岭云高，湖海元龙气尚豪。每到秋风偏忆鲙，更思凉尚共持鳌。

鹏抟暂息垂天羽，骥伏难辞历国劳。归去东山宁久卧，徵书即拟下蓬蒿。
寄华鸿山学士
蔡汝楠（明代）

知君谢朝谒，山水赋尤工。
才迈雕龙客，心齐失马翁。
烟霞留户内，花竹隐墙东。
莫道风流意，如今异洛中。
十月二十二夜同方寺丞宿瀑庵读刘宾客集
刘克庄（宋代）

瀑山木落霜寒夜，共读吾家梦得诗。
坐对遗篇忘漏尽，手遮残烛怕风吹。
森严似听元戎令，机警如看国手棋。
千载愚溪相对垒，未应地下友微之。
送二兄入蜀
卢照邻（唐代）

关山客子路，花柳帝王城。
此中一分手，相顾怜无声。
烧金曲
于濆（唐代）

天寿畏不永，烧金希长年。积土培枯根，自谓松柏坚。

南陌试腰褭，西楼歌婵娟。岂知蔓草中，日日开夜泉。
朝阳赞
释绍昙（宋代）

拶得当阳线路通，大千捏聚一针锋。
不堪提掇堪提掇，破绽全无始见功。
汉阳旅舍书怀
田志隆（清代）

秋光马上半消磨，旅味浓于宦味多。小鸟暂窥温室树，轻舟重泛洞庭波。

山云似墨心疑瘴，人语初蛮听每讹。却忆晴川芳草句，我才不及且狂歌。
立春日细雨
王禹称（宋代）

澹于寒雾乱于丝，无点无声落不知。轻助雪痕归麦垄，暗随春气入梅枝。

踏苔立久微沾屐，绕竹吟馀渐著髭。翻忆满身珠䍡𦌊，江头闲把钓蓑披。
重修府西水亭院
白居易（唐代）

因下疏为沼，随高筑作台。龙门分水入，金谷取花栽。

绕岸行初匝，凭轩立未回。园西有池位，留与后人开。
大粱食李有感呈彦时兄
王之道（宋代）

葵花已过荷花繁，南风入户清而温。
担头有李初入眼，令人引脰怀家园。
三年为客在两处，李熟未果登清樽。
翻思整冠诚可乐，何苦鑽核辄不存。
急宜买冰致凝壈，全胜汲井供潺湲。
小床方簟嚼春雪，一实自可轻璵璠。
扁舟行逐东南奔，回首稻粱江上村。
相欢孰若弟与昆，古来唱和须篪埙。
颂古一百首
释智愚（宋代）

生平未审何言句，得似羚羊挂角时。
拊击自然皆率舞，不须羌管隔云吹。
育王寺
高翥（宋代）

精蓝游历地，景物自情亲。
鹤引登山客，僧迎礼塔人。
名花千佛供，乔木万夫身。
碑刻东坡作，重来为拂尘。
梦回
罗与之（宋代）

酒薄难成醉，轻寒袭破衾。
梦回孤客枕，听彻草虫吟。
寂莫三秋夜，凄凉一片心。
山林与朝市，底处豁愁襟。
睡起
姚孝锡（宋代）

生涯甘分寄耕桑，山色围门水绕墙。
困病久惩耽酒癖，爱閒犹有和诗忙。
檐冰滴砌春犹冷，野马浮川日渐长。
旧事老年多记忆，故园归梦正悠颺。
答颜司训见寄次韵
胡奎（元代）

神仙中人不易得，高士亭前相见时。碧色湖波春浩浩，绿阴门巷昼迟迟。

閒临醉草池皆墨，老拥皋比鬓已丝。海内知音今有几，黄金端合铸钟期。
和黎瑶石寄怀
胡所思（明代）

玉树璚花碧径长，武陵人远忆仙郎。孤轩对酒情愈重，四月寻春花更香。

寂寞不堪欹北枕，秾华疑是近东皇。飘飘几度关城月，两地相思各一方。
愁春未醒 春夜闻邻家度曲次文友赠青儿韵
吴绮（清代）

梨云犹冻，鹤梦难成。是东风无赖、隔墙吹送六幺声。

管急弦繁，子夜情教蜡炬生。仆原多恨，奈何频唤，不醉如酲。

莫问娇娆，料他扇低，自是盈盈。想渡江、当年桃叶，啭比莺轻。

此际凄凉，谢家月色满空庭。堪怜杜牧，青楼何处，薄幸留名。
奉和御製崇政殿宴從臣
夏竦（宋代）

青绮禁门符命锡，离珠御府天琛事例。
两仪流庆会休期，二圣诒谋归盛德。
大礼修，真猷格，懿铄昭昭兮靡极。
阜民财，形物力，圣志干干兮夕惕。
金扉玉宇丽皇居，凤藻鸾踪辉乐石。
龟趺螭首建灵辰，鹊尾龙香奉至神。
日转翠华临阁道，天旋丹仗复钩陈。
缙绅茂宠兮逾三接，羽卫鸿仪兮备九宾。
琼觞传满兮均尧酒，柏殿赓飏兮洽汉臣。
奉若灵心弥翼翼，布昭醲化愈淳淳。
送陈元达代祠补怛洛迦山
黄溍（元代）

天下名山小白花，鲸波帖帖度仙槎。函香秘宇祈灵贶，出节宸廷振使华。

殿榜旧誇韦诞笔，锦衣重过买臣家。相门乔木殊无恙，万古清风碧海涯。
初秋
孙琮（清代）

豆花棚底嫩凉生，间挈藜床坐晚晴。新涨满陂群鸭戏，夕阳在树乱蝉鸣。

桑麻无恙家粗给，菱芡初尝酒细倾。节届星桥才两日，竹楼已卜夜棋声。
闲居杂兴五首
陈陶（唐代）

虞韶九奏音犹在，只是巴童自弃遗。

闲卧清秋忆师旷，好风摇动古松枝。

一顾成周力有馀，白云闲钓五溪鱼。

中原莫道无麟凤，自是皇家结网疏。

长爱真人王子乔，五松山月伴吹箫。

从他浮世悲生死，独驾苍鳞入九霄。

越里娃童锦作襦，艳歌声压郢中姝。

无人说向张京兆，一曲江南十斛珠。

云堆西望贼连营，分阃何当举义兵。

莫道羔裘无壮节，古来成事尽书生。
宋江三十六赞
龚开（宋代）

乖龙混江，射之即济。
武皇雄争，自惜神臂。
琴道喻五十韵以勉忘忧进道
耶律楚材（元代）

昔我学鼓琴，豪气凌青天。轻笑此小技，何必师成连。

宝架翻旧此，对此寻冰弦。自弹数十弄，以为无差肩。

有客来劝予，因举庄生篇。时君方诵书，轮扁居其前。

释椎而入请，何故读残编。上古已久矣，不得见圣贤。

遗书糟粕馀，与道云泥悬。臣年七十秋，双鬓如垂绵。

斲轮固小巧，巧性非方圆。心手两相应，不能语子焉。

是知圣人道，安得形言诠。至今千载间，此论不可迁。

琴书纸上语，妙趣焉能传？不学妄穿凿，是为谁之愆。

今方谒弭君，服膺乃拳拳。相对授指诀，初请歌水仙。

吟猱不踰矩，节奏能平平。起伏与神会，态状如云烟。

朝夕从之游，琴事得大全。小艺尚如此，大道宁不然。

当年嗜佛书，经论穷疏笺。公案助谈柄，卖弄猾头禅。

一遇万松师，驽骀蒙策鞭。委身事洒扫，抠衣且三年。

圆教摄万法，始觉担板偏。回视平昔学，尚未及埃涓。

渐能入堂奥，稍稍穷高坚。疑团一旦碎，桶底七八穿。

洪炉片雪飞，石上栽白莲。佛祖立下风，俯视威音先。

忘忧西域时，师我求真筌。经今十五春，进退犹迁延。

望涯自退缩，甘心嗟无缘。将求无价宝，未肯酬一钱。

未启半篑土，欲酌九仞泉。美玉付良工，良工得雕镌。

良金不受冶，徒费炉韝煽。闻君近好琴，停烛夜不眠。

弹之未期月，曲调能相联。君初未弹时，曾不知勾蠲。

学道亦如此，惟患无精专。谁无摩尼珠，谁无般若船。

立志勿犹豫，叩参宜勉旃。他时大彻悟，沛然如决川。

毛端吞巨海，芥子含大千。瞬息一世过，生死相萦缠。

此生不得觉，旷劫徒悲煎。吾言真药石，疗子沈疴痊。
次张节推山字韵诗留其行
陈造（宋代）

足音肯到寂寥处，风味要看樽俎间。
行役小休良不恶，雷声昨夜殷南山。
秋思
陆游（宋代）

水际柴门一扇开，白头羸病亦堪哀。
阿谁得似桄榔杖，肯为闲人万里来？
送越州裴参军充使入京
孙逖（唐代）

日落川径寒，离心苦未安。客愁西向尽，乡梦北归难。

霜果林中变，秋花水上残。明朝渡江后，云物向南看。
园林杂咏 其一
刘芳（明代）

百年嗟局舛，三径且徘徊。修竹时披拂，浮云任去来。

衰颜凭药裹，蜡屐破莓苔。我本忘机者，轻鸥莫浪猜。
哭林艾轩
陈俊卿（宋代）

出为岭峤澄清使，归作甘泉侍从臣。百担有书行李重，千金无产橐中贫。

经旬把臂言犹在，昨日题诗墨尚新。清晓访君呼不起，寝门一恸泪沾巾。
次韵谢吴国器见赠
李彭（宋代）

眇然诗家流，谁能补其处。隽逸追莫还，芜漫推不去。

譬彼玉花虬，绝尘须善御。越女动鸣机，纤纤工织素。

吴侯勇于文，锐气发眉宇。既度骅骝前，边幅时得睹。

宁当缚微官，一掾妙三语。病夫樗栎姿，耄及那受斧。

新诗欲招隐，便自忘劳苦。眷言谢心期，愿公毋矫举。
浒墅留赠周玉凫仪部
大瓠（清代）

瓢笠飘然特讯君，连朝风雨惜离群。青杨花覆山桥路，白石溪连竹屋云。

却怪鸱鸮嘲凤德，敢将騕袅应龙文。荒凉一径空延伫，回首江关已夕曛。
赠礼部宋员外阁老
王禹偁（宋代）

未还西掖旧词臣，且向南宫作舍人。
休叹贰车如竹苇，须知百日掌丝纶。
锦窠官重真殊拜，玉笋班清只一身。
堪笑白头王小谏，握兰犹未得相亲。
题范才元画轴后
吕本中（宋代）

昔年曾过岭南州，争看湘江万里流。妙手可传诗外意，乱云寒木更孤舟。
晚立
赵崇嶓（宋代）

古径苔深昼掩关，外头尘土不曾闲。
雨晴天气明如镜，静荷孤松看远山。
答李牛山
谭大初（明代）

紫垣昔日愧金鱼，青琐当年负谏书。雅淡祇宜三径菊，疏狂不谏故乡鲈。

匡时有志师君实，投老无心赋子虚。借问牛山栖凤竹，万竿烟雨近何如。
赠工部尚书冯公挽歌三首
张说（唐代）

忠鲠难为事，平生尽畏途。如弦心自直，秀木势恒孤。

诏葬南陵道，神游北斗枢。贵门传万石，馀庆在双珠。

爵位题龙旐，威仪出凤城。路傍人泣送，门外马嘶迎。

万事非吾有，千悲是世情。昔焉称夏日，今也谥冬卿。

窅然长夜台，举世可哀哉。泉户一朝闭，松风四面来。

石碑填駮藓，珠服聚尘埃。谁言辽东鹤，千年往复回。
桂枝香（延平阁闲望）
黄裳（宋代）

人烟一簇。正寄演，客飞升，翠微麓。楼阁参差，下瞰水天红绿。腰间剑去人安在，记千年、寸阴何速。山趋三岸，潭吞二水，岁丰人足。

是处有、雕阑送目。更无限笙歌，芳酝初熟。休诧滕王看处，落霞孤鹜。雨中尤爱烟波上，见渔舟、来去相逐。数声歌向芦花，还疑是湘灵曲。
送林贡君归闽
李龏（金朝）

晓山初霁雪峰高，渔钓牛蓑且遁逃。昼梦不成吟有兴，便攀龙眼醉香醪。
送独孤马二秀才居明月山读书
贾岛（唐代）

濯志俱高洁，儒科慕冉颜。家辞临水郡，雨到读书山。

栖鸟棕花上，声钟砾阁间。寂寥窗户外，时见一舟还。
送游尧臣归闽六首
王炎（宋代）

良农种嘉谷，未必皆岁丰。
世间固无巧，得丧系其逢。
汾上百斛鼎，峄阳七丝桐。
清庙不登荐，造物颇未工。
不移金石心，前哲能固穷。
诗偈 其十五
庞蕴（唐代）

世人爱假不爱真，世人怜富却憎贫。唯敬三涂八不净，背却如来妙色身。
怀无可上人
雍陶（唐代）

山寺秋时后，僧家夏满时。
清凉多古迹，几处有新诗。
张安道见示近诗
苏轼（宋代）

人物一衰谢，微言难重寻。
殷勤永嘉末，复闻正始音。
清谈未足多，感时意殊深。
少年有奇志，欲和南风琴。
荒森蜩蚻乱，废沼蛙蝈淫。
遂欲掩两耳，临文但噫喑。
萧然王郎子，来自缑山阴。
（其婿王巩携来。
）云见浮丘伯，吹箫明月岑。
遗声落淮泗，蛟鼍为悲吟。
愿公正王度，祈招继愔愔。
春旱
苏辙（宋代）

旧俸存无几，生齿日益多。
敝庐虽粗完，空廪无麦禾。
首种二顷田，奈此春旱何。
谁能持只鸡，一酹邢山阿。
饥寒谁相念，幸龙未见呵。
去年投虎头，叩门用干戈。
邂逅一尺雨，岂复阴阳和。
幽明初不隔，诚意岂在多。
恻然上通天，矧此一盘涡。
云兴雨随至，父老行且歌。
芡
陶弼（宋代）

三伏池塘沸，难头美可烹。
香囊联锦破，玉指剥珠明。
叶皱非莲盖，根甘似竹萌。
不应从适口，炎帝亦曾名。
送惠教谕之兴国任
萧立之（宋代）

县官崇化育，君复一毡青。吾道春回谷，诸生刃发硎。

岷山开浩荡，剑水见仪刑。要使民邹鲁，飞腾迈迅翎。
山中有感
陈藻（宋代）

每看风月非人世，错认江山是画图。谁解吟诗追李杜，何须涉海访蓬壶。
次韵信表弟喭梅之作
李弥逊（宋代）

万点随风更是愁，从教停雪破除休。
蓬莱花使漫青眼，姑射神人新白头。
待价琼瑰聊可拟，闻风桃李亦增羞。
看残红紫冰霜后，一笑春前解百忧。
咏唐史 郭子仪
韦骧（宋代）

凌烟阁上中兴后，勋德光全属令公。鱼辈也知深用力，其如谦巽悟宸衷。
江南弄
张应申（明代）

堤上女郎歌大堤，襄阳争唱白铜鞮。可怜杨柳江南色，接翅黄鹂何处栖。
荷叶杯 记得
王士禄（清代）

又向春风相见。梁燕。记得去年时。有个红栏共晚卮。

思摩思。思摩思。
赠净慈主人五首
陈造（宋代）

寺前寺事花如锦，相见游人拨不开。
好把春光供一笑，从渠尘袜涴苍苔。
闻祥应庙优戏甚盛二首 其二
刘克庄（宋代）

巫祝欢言岁事详，丛祠十里鼓箫忙。衣冠优孟名孙□，□□□□□□□。

□□阏氏成妒妇，幻教穆满作□□。□□□□□□□，何必区区笑郭郎。
石宝寺阻雪
陈天资（明代）

僻寺藏荒谷，空庭落叶稠。雪侵虚殿冷，松冥曲廊幽。

江逐濛烟阔，山迎宿霭浮。褰帷亭夕驻，对境若为愁。
志公和尚赞
释慧远（宋代）

一据独龙冈，三朝扬圣化。
擘破老面皮，索尽辽天价。
当时误杀张僧繇，谁料而今转更遥。
描不成，画不就，
三个骰儿抛十九。一段风光何处有，
曲尺翦刀并扫箒。
次韵上饶 其二
韩淲（宋代）

官事人人衮，谁怜寂寞乡。卑高多贵贱，寒暑易炎凉。

叹息弦歌美，殷勤篇翰长。閒民为兴起，交道得其详。
咏棋子赠弈僧
张乔（唐代）

黑白谁能用入玄，千回生死体方圆。

空门说得恒沙劫，应笑终年为一先。
曲林歌赠曹君时范十首 其十
顾璘（明代）

方瞳墨发地行仙，谁信山翁七十年。兴剧夜游轻猛虎，身轻朝陟俯飞鸢。
阅城壁
吴潜（宋代）

内江外海四周围，正是绸缪户牖时。
北瞰登莱山不碍，东渐倭丽汛难期。
未须鹞鹢增威势，已觉狂鼯受指麾。
敢谓虚名弹压得，多应一念老天知。
山游会周张二大尹同宴飞来山得峰字
沈鍊（明代）

交游时节幸过逢，更有仙台碧树重。地迥不厌倾斗酒，眼明偏是见高峰。

云移隔浦开千嶂，人倚青天似二龙。闻道县庭公事简，暂教轩盖一从容。
金陵杂兴二百首
苏泂（宋代）

一曲清溪一首诗，风流千载忆僧施。
小姑溪上平安否，容我骑鱼作伴嬉。
留别钱榆庵茂才
曹俊（清代）

良朋不忍别，况复在他乡。诗酒情缘浅，风尘岁月忙。

即今谋一面，从此锁离肠。后会知何日，临歧泪数行。
听弹琴
刘长卿（唐代）

泠泠七弦上，静听松风寒。(七弦 一作：七丝)
古调虽自爱，今人多不弹。
偈颂一百四十二首 其九十五
释广闻（宋代）

坐断天下人舌头，诸佛不知。捩转天下人鼻孔，达磨不识。

人天俨临，皇帝有敕。
次吕季克东堂九咏 其六 月台
朱熹（宋代）

台上无人伴苦吟，归鸦过尽日西沉。须臾玉匣开尘镜，却有孤光共此心。
北湖暮春十首 其十
周紫芝（宋代）

燕梁夫妇几时归，养得新雏总解飞。投老卜巢犹未定，可怜人不似乌衣。
德清道中还寄子瞻
秦观（宋代）

投晓理竿栧，溪行耳目醒。
虫鱼各萧散，云日共晶荧。
水荇重深翠，烟山叠乱青。
路回逢短榜，崖断点孤翎。
丛薄开罗帐，沦漪写镜屏。
疏篱窥窅窕，支港泛笭箵。
远漵依微见，哀猱断续听。
梦长天杳杳，人远树冥冥。
旅思摇风旆，归期数月蓂。
何时燃蜜炬，复听合前铃。
题画梅
陈旅（元代）

处士桥边古岸隈，梅花偏向小园开。冲寒有客寻春去，移得晴窗雪影来。
寄象山延寿无象和尚
释云岫（宋代）

瑞云山里善知识，道在东南海上行。擂鼓转航容易事，秋风八月大潮生。
游钟山
朱元璋（明代）

钟山阳谷梵王家，帝释台前优钵花。
游戏但闻师子吼，比丘身衣锦袈裟。
题李杜苏黄像·太白
洪咨夔（宋代）

金銮天子如天大，九万里鹏容几个。
寻常沟渎虾蟆过，红锦宫袍空看破。
故书收拾归去来，倚杖斜阳唱谁和。
暮秋杂兴七首
连文凤（宋代）

门巷多车马，空齐掩半扉。
天时秋后变，人事日来非。
岁月销瑞气，风霜敝客衣。
谁知光影短，冉冉去如飞。
度洛因泛舟东下数里颇忆淮上
张耒（宋代）

沄沄清洛转山隈，渺渺东流不复回。
轻鸟竟随青嶂去，乱波争泛夕阳来。
偶惊舟楫乡心起，乍脱尘埃病眼开。
疑是盱眙郭门外，月明帆席过清淮。
雨中惜海棠花四首
廖行之（宋代）

谁恨花枝苦未妍，故将雨熟醉颜嫣。
禁寒来把芳丝吐，会向和风放暖天。
定花阻风五首
李曾伯（宋代）

准拟新烟定到家，可怜漂泊对风沙。
见他红雨飞篱落，忆杀小园桃杏花。
奉和礼部尚书酬杨著作竹亭歌
权德舆（唐代）

直城朱户相逦连，九逵丹毂声阗阗。春官自有花源赏，

终日南阗当目前。晨摇玉佩趋温室，莫入竹溪疑洞天。

烟销雨过看不足，晴翠鲜飙逗深谷。独谣一曲泛流霞，

闲对千竿连净绿。萦回疏凿随胜地，石磴岩扉光景异。

虚斋寂寂清籁吟，幽涧纷纷杂英坠。家承麟趾贵，

剑有龙泉赐，上奉明时事无事。人间方外兴偏多，

能以簪缨狎薜萝。常通内学青莲偈，更奏新声白雪歌。

风入松，云归栋，鸿飞灭处犹目送。蝶舞闲时梦忽成，

兰台有客叙交情，返照中林曳履声。直为君恩催造膝，

东方辨色谒承明。
赞冯受辅
张缙（明代）

封章入奏达宸旒，番戍诸军已获休。倭备暂须勤哨夜，獠乡无获苦防秋。

弓橐甲卷烽烟息，水种泥耘子粒收。从此海南无个事，感君高致尽歌讴。
登昭阳拱极台
超源（清代）

寂寞昭阳客，时登拱极台。故山何处是，孤雁带霜来。

羡彼收纶者，悠然鼓棹回。城头秋草路，蛩语为谁哀。
杨和王挽章五首
曹勋（宋代）

代北生英杰，临戎发策新。
两淮平僣乱，二纪并洪钧。
定难诗书将，推忠社稷臣。
临分双下泪，每忆每沾巾。
端午帖子词皇帝合
汪应辰（宋代）

王业艰难素所知，风单喜见献新丝。
盘中更进长生缕，却记新蚕茧馆时。
用雪坡春色韵
刘学箕（宋代）

才出城门兴便浓，晴光野色两俱融。
柳方染得三分绿，桃已熏成一半红。
山涌林峦荒寺隐，湖分港汊小舟通。
相携各自论年事，几度春风一鬓蓬。
抵苏台寄季怀
周必大（宋代）

江浙相望寄此身，临风回首叹离群。
吴云目断君思我，楚树天离我忆君。
别后酒尊应独酌，旧时棋局对谁分。
狂言欲吐还须茹，俗子纷纷可得闻。
题墨梅赠杨稷
金幼孜（明代）

素质比瑶瑰，贞心不易摧。江南春信早，先寄一枝来。
题陈国秀小园 其二
文天祥（宋代）

长鹤展轻翮，远栖松桂林。故宇入清梦，盘盘亦苦心。

中林风月赊，十亩团幽阴。林下有奇士，绕树从之吟。
句
廖挺（宋代）

馀波下作双溪水，只欠休文八咏楼。
县西郊秋寄赠马造
白居易（唐代）

紫阁峰西清渭东，野烟深处夕阳中。风荷老叶萧条绿，

水蓼残花寂寞红。我厌宦游君失意，可怜秋思两心同。
黄河
韦骧（宋代）

四载收功故道循，滔滔千古势无垠。流知江海涵容大，静觉乾坤覆焘均。

未必昆崙独倾注，祇安河汉共濆沦。如何骑得鲸鱼背，直到天涯一问津。
句
能长老（宋代）

待到黄龙鳞甲备。
西江月（次韵李明府见寿）
汪卓（宋代）

千缕柳丝犹嫩，一星榆火初明。载将新意寿幽人。红袖持杯劝尽。

老鹤自偏野性，沙鸥难比轻身。殷勤多谢祝长春。一笑东风夜静。
言志诗
何晏（魏晋）

鸿鹄比翼游，群飞戏太清。常恐夭网罗，忧祸一旦并。

岂若集五湖，顺流唼浮萍。逍遥放志意，何为怵惕惊。

转蓬去其根，流飘从风移。芒芒四海涂，悠悠焉可弥。

愿为浮萍草，托身寄清池。且以乐今日，其后非所知。

浮云翳白日，微风轻尘起。
题义门胡氏华林书院
姚秘（宋代）

南纪仙乡景最佳，林泉幽致有儒家。
门旌孝义为人范，殿试贤能是国华。
物象四时供野兴，图书万卷益生涯。
遥思竹阁凭虚槛，下瞰章江浸晓霞。
东宁春兴六首 其四
黄佺（清代）

海角偏惊景物新，江城如画草如茵。黄开映日林头檨，绿长迎风水面蘋。

庭树鸟啼回旅梦，故园花发为谁人。登楼在处堪成赋，何必江陵独怆神。
遣怀
张九镡（清代）

惯作长安客，深居学闭关。微凉依道院，残梦别家山。

世味宁如此，平生好自闲。秋风飘忽起，倦鸟未知还。
示龟潭文上人二首 其二
孙觌（宋代）

扫石风生坐，披云雨湿衣。飘飘一蝉脱，猎猎两凫飞。

伏槛观鱼乐，钩帘待燕归。疏钟何处寺，出谷自依依。
用前韵呈晓村
陈著（宋代）

溪山两相望，只隔五长亭。
一见坐联日，高谈气拂星。
好宾知络秀，兼仆困樵青。
此会受多益，归途杖可铭。
水调歌头·序正象古琥
李曾伯（宋代）

序正象古琥，吉叶梦维熊。身随金粟出世，香满小山丛。铁券丹书家世，朱阁青毡步武，名字在尧聪。雕鹗健云翮，聊尔待西风。功名事，书剑里，笑谈中。江涛衮衮如此，天岂老英雄。先我甲庚三日，伴子春秋千岁，何幸举樽同。歌以寿南涧，愿学稼轩翁。
寄智门石心和尚
释云岫（宋代）

我栽苦瓠连根苦，君种甜瓜苦更多。
自是海边风土别，不因种子得来讹。
梅花四首 其二
谢薖（宋代）

清晓微开浅浅黄，萧疏无奈北风凉。幽姿不许人窥见，故向寒林度暗香。
游鼓山灵源洞因宿鼓山寺六首 其五
林光（明代）

何处不堪老，浮生空自忙。石门开洞古，松径绕云长。

恋恋情何极，看看世欲忙。难描今日兴，更憩老僧床。
浙东元相公书叹梅雨郁蒸之鷟，因寄七言
刘禹锡（唐代）

稽山自与岐山别，何事连年鸑鷟飞。百辟商量旧相入，

九天祗鷟老臣归。平湖晚泛窥清镜，高阁晨开扫翠微。

今日看书最惆怅，为闻梅雨损朝衣。
送叶敏卿提领
陆文圭（元代）

墙东老桧屋三间，几案亭亭背远山。
时事浮云苍狗变，机心沧海白欧间。
归与乍出红莲幕，行矣催归玉徇班。
老子婆娑今得计，底须坐客唱阳亲。
宜时轩
王行（元代）

青山无古今，松柏有岁年。不为时所易，讵将春共妍。

兹轩号宜时，庭除带林泉。胜地惬高爽，闲门谢啾喧。

青红复苍翠，山光杂溪烟。懿彼轩中人，阅世情淡然。

明霞晕晴颊，微霜点秋颠。开口无别语，娓娓羲皇前。

膝上玉雪弦，手中瑶华编。予每与谈笑，高怀欲腾骞。

馀年释尘缨，休佚谅所便。为我赋招隐，毋云孤愿言。
清洛营言插
黄衷（明代）

药裹无神功，客久梦亦恶。中宵插羽来，倚枕候晨角。

平生猿鹄插，六月尚清洛。南山豆花白，报我岁云落。

僮仆忻荷锄，而我躬鞬櫜。敢言重高勋，聊谢四郊怍。

鸿飞何冥冥，弋者仰寥廓。环溪一亩宫，归欤勿耽错。
六月半屡雨
方回（元代）

甘雨作丰年，尤宜近伏天。
水无过大海，旱不救良田。
六月茅檐滴，千村饭灶烟。
山城秋意早，新粒市香{左禾右山}。
初冬杂题
陆游（宋代）

勋业文章意已阑，暮年不足是看山。
江南寺寺楼堪倚，安得身如杜牧闲！
送参寥师归钱塘
苏过（宋代）

我先大夫东南游，六年云水穷抉搜。吹嘘人物到方外，伯乐未抉轻骅骝。

老师一见心相投，气味要是同薰莸。尘埃岂解埋珠玉，自有宝气干斗牛。

作诗为文尽馀事，劲节凛凛横九秋。俗子欲交辄掉头，我友天下第一流。

虽遭谤骂不少避，年世久已同浮沤。我昨南来自炎州，师亦方解钟仪囚。

握手流涕古汴沟，生死骨肉我未瘳。众人见弃谁相休，累然独处空山幽。

忽闻剥啄师唤我，洒扫茅堂三日留。行行吴越有旧隐，明年当泛西湖舟。

赠言乃是朋友义，敢效儿女空绸缪。夜光明月宜自收，虎文豹缬非身谋。